Bespaar geld op motor-onderhoud - Jou Geld | Solidariteit WêreldJou Geld | Solidariteit Wêreld
Bespaar geld op motor-onderhoud
Vrydag, Julie 8th, 2016
Is dit nie eienaardig hoe ŉ bietjie kennis ŉ groot verskil kan maak in die wyse waarop jy dinge doen nie?
Haal jou dagboek uit en plak ŉ groot goue ster by vandag se datum, want vandag is die dag waarop jy geleer het hoe om geld te spaar deur van jou basiese kar-onderhoud self te verrig.
Gaan jou noodwiel na Onthou jy jou noodwiel? Daardie motorband in die kattebak wat al die ruimte opneem wat jy andersins vir inkopiesakke kon gebruik? Daardie band kan eendag ŉ lewensredder wees, so gaan die druk gereeld na en maak seker jy het ŉ domkrag in die kar, te alle tye, indien jy dit dalk werklik sou nodig kry.
En jou olie en water Terwyl jy jou noodwiel nagaan, kan jy net sowel die olievlak in jou kar nagaan (maak seker die enjin is koud wanneer jy dit doen) en maak seker daar is genoeg water in die verkoeler.
En dan is daar ook die bande se loopvlak
Daar is niks mee verkeerd om bles te wees as jy ŉ mens is nie, maar as jy ŉ motorband is, kan dit lewensbelangrik wees. Gebruik ŉ vuurhoutjie om die diepte van jou loopvlak na te gaan. As die vuurhoutjie dikker as die loopvlak is, is dit tyd vir nuwe bande.
Vervang die lugfilter
ŉ Vuil lugfilter kan die werking van die enjin en jou brandstofverbruik affekteer. Draai eenvoudig die plastiekprop los (gewoonlik aan die kant van die enjin, maar kyk aanlyn vir ŉ model-spesifieke kaart), haal die ou filter uit, sit die nuwe een in, en draai weer die prop vas. So maklik soos dit!
Vervang jou eie ruitveërs
Wanneer jou ruitveërs bietjie kroes begin lyk, is dit maklik om dit self te installeer. Koop eenvoudig ŉ nuwe stel, manipuleer die oues uit en klik die nuwes aan. As jy onseker is, vra jou werktuigkundige om jou een keer te wys. Dit is al wat dit neem om vir altyd te onthou hoe om dit te doen.
Maak jou battery skoon Baie elektriese kwessies word veroorsaak deur los of verroeste batterykonneksies. As jy roes op die poolklemme of kabelverbindings bespeur, kry ŉ batteryborsel by jou ysterwarewinkel, skrop die poolklemme, en konnekteer alles dan weer sorgvuldig.
ŉ Verweerde bufferplakker het baie gemeen met ŉ verweerde tatoeëring, maar ten minste kan jy die plakkers verwyder. Trek die kant van die bufferplakker by ŉ hoek weg, en spuit dan die ontblote, taai oppervlakte van die plakker met ŉ smeerolie. Hou aan om te spuit terwyl die plakker stadig weggetrek word, totdat dit heeltemal afkom.
Vervang die kopligte se gloeilampe
Die beginsel is oor die algemeen dieselfde as om ŉ gloeilamp in jou huis te vervang. Onthou net om handskoene te dra wanneer die kopligte se gloeilampe hanteer word, aangesien die olie van jou vel kan veroorsaak dat die gloeilamp vroegtydig uitbrand.
Was dit jouself
Selfs die bestuurder wat glad nie tegnies aangelê is nie kan hierdie een doen. Karsjampoe, spons, emmer, skroplap en daar gaan jy … Bikini en MTV musiekdansvideopassies is opsioneel.